
Լուսանկարներու խորագիրներ
1. Աւետարանչականի 107-րդ տարեժողովի պատգամաւորները
2. Ձախէն աջ՝ Ատենադպիր՝ իրաւաբան Մարք Գասապեան, Գործադիր Տնօրէն՝ Սերժ Տ. Պուչաքճեան, Նախագահ՝ իրաւաբան Կերի Ռ. Ֆիլիփս, եւ Փոխնախագահ/Գանձապահ՝ Տոքթ. Մայքըլ Ոսկեան
3. Յարութ Ներսէսեան՝ Աւետարանչականի իր 30-ամեայ ծառայութեան առիթով գնահատանքի կ՚արժանանայ
4. Աւետարանչականի վարչութեան անդամներու պաշտօնակոչութեան արարողութիւնը՝ Հայ Աւետարանական Համաշխարհային Խորհուրդի Գործադիր Տնօրէն Վեր. Դոկտ. Գրիգոր Եումշաճըգեանի կողմէ

Ամերիկայի Հայ Աւետարանչական Ընկերակցութեան 107-րդ Տարեկան Ժողովը Փարամըսի մէջ՝ Նիճ Ճըրզի

Լուիզա Ճանպազեան, AMAA Public Relations / Communications Director

ՓԱՐԱՄԸՍ, Նիւ Ճըրզի – Ամերիկայի Հայ Աւետարանչական Ընկերակցութիւնը իր 107-րդ Տարեկան Ժողովը գումարեց Շաբաթ, 17 Հոկտեմբեր 2026-ին, Նիւ Ճըրզիի Փարամըս քաղաքին մէջ գտնուող Հայ Աւետարանական Եկեղեցւոյ մէջ (Armenian Presbyterian Church – APC)։ Այս տարուան ժողովին եւ անոր առնչուած ձեռնարկներուն բնաբանն էր՝ «Նշելով մեր մնայուն ազդեցութիւնը սերունդներու վրայ»։
Աւետարանչական Ընկերակցութեան Նախագահ իրաւաբան Կերի Ռ. Ֆիլիփս (Gary R. Phillips), բացաւ ժողովը եւ ողջունեց պատգամաւորները։ Ապա հրաւիրեց հիւրընկալ եկեղեցւոյ հովիւ Վեր. Ճոզէֆ Կարապետեանը՝ սկսելու ժողովը հոգեւոր Խորհրդածութեամբ եւ աղօթքով։ Հիմնուելով Սաղմոս 23. 1 «Տէրը իմ հովիւս է, ես բանի մը կարօտութիւն պիտի չունենամ» համարին վրայ՝ Վեր. Կարապետեան իր խորհրդածութեան ընթացքին անդրադարձաւ Հայ Աւետարանական Եկեղեցւոյ 180-ամեայ ուղեւորութեան։ Ան ըսաւ. «Մեր Շարժումին ծնունդէն ի վեր Աստուած եղած է մեր հովիւը։ Ան առաջնորդած է մեզ դէպի աճ, զօրավիգ կանգնած է մեզի Հայոց Ցեղասպանութեան ընթացքին, եւ մեզի մխիթարութիւն ու միջոցներ պարգեւած է՝ այսօր Հայ Աւետարանականներուն եւ Աւետարանչական Ընկերակցութեան միջոցաւ Իր ժողովուրդին ծառայելու համար»։
Ժողովին ընթացքին Աւետարանչական Ընկերակցութեան Նախագահ Կերի Ռ. Ֆիլիփս, Գործադիր Տնօրէն Սերժ Տ. Պուչաքճեան (Serge D. Buchakjian) եւ Փոխ-Նախագահ/Գանձապահ Տոքթ. Մայքըլ Ոսկեան (Michael Voskian) ներկայացուցին իրենց տեղեկագիրները՝ ամփոփելով Ընկերակցութեան գործունէութիւնը 2025–2026 տարեշրջանի ընթացքին։ Յաւելեալ տեղեկագիրներ ներկայացուցին նաեւ Աւետարանչականի Հայաստանի մասնաճիւղի ներկայացուցիչները, յանձնախումբերու ատենապետները, Հայ Աւետարանական միութիւններու ներկայացուցիչները, Հայ Աւետարանական Համաշխարհային Խորհուրդը եւ Ընկերակցութեան յարակից կազմակերպութիւնները։ Բոլորն ալ իրենց երախտագիտութիւնը յայտնեցին արդիւնաւէտ ծառայութեան տարի մը եւս բոլորած ըլլալնուն համար։
Աւետարանչականի Վարչական Խորհուրդին մէջ երեք տարուան պաշտօնավարութեան համար, մինչեւ 2029 թուականը, ընտրուեցան ինը անդամներ՝ ԼինտաՔէյ Ապտուլեան (LindaKay Abdulian), Փամելա Աւետիսեան (Pamela Avedisian), Տօքթ. Րաֆֆի Պալապանեան (Rafi Balabanian), Վեր. Դոկտ. Աւետիս Պոյներեան (Avedis Boynerian), Սիւզըն Ատամեան Քովօ (Susan Adamian Covo), Ֆիլիս Տոհանեան (Phyllis Dohanian), Տենիզ Կերթմենեան (Denise Gertmenian), Իրաւաբան Կերի Ռ. Ֆիլիփս, եւ Տոքթ. Մայքըլ Ոսկեան։
Ժողովը եզրափակուեցաւ Ընկերակցութեան Նախագահ Կերի Ռ. Ֆիլիփսի փակման խօսքերով եւ աղօթքով։
Շաբաթավերջի ձեռնարկներու շարքին տեղի ունեցաւ նաեւ յատուկ ընթրիք մը՝ Ուրբաթ, 16 Հոկտեմբեր-ի երեկոյեան, Նիւ Ճըրզիի Նիւ Միլֆըրտ քաղաքին մէջ գտնուող Sanzari’s New Bridge Inn-ի մէջ կազմակերպուած յատուկ ընթրիքով։ Ընթրիքը համախմբեց Աւետարանչականի Վարչական Խորհուրդի անդամները, պաշտօնեաները եւ Միացեալ Նահանգներէն եւ արտասահմանէն ժամանած հիւրերը՝ եղբայրակցութեան եւ տօնակատարութեան երեկոյի մը համար։
Ընթրիքի ընթացքին յատուկ կերպով պատուուեցաւ Յարութ Ներսէսեանը՝ Ընկերակցութեան Համաշխարհային Դաշտի Ծառայութեան Տնօրէնն ու Գանատայի ներկայացուցիչը, Ընկերակցութեան իր նուիրեալ ծառայութեան 30-ամեակին առիթով։ Աւետարանչական Ընկերակցութեան անոր ծառայութեան առաջին 25 տարիները անցած են Հայաստանի մէջ, իսկ վերջին հինգ տարիներուն ան շարունակած է իր ծառայութիւնը Հիւսիսային Ամերիկայի եւ աշխարհի տարբեր երկիրներու մէջ։ Այս գնահատանքի արարողութիւնը լիովին անակնկալ էր Պրն. Ներսէսեանի համար։ Ընկերակցութեան Գործադիր Տնօրէն Սերժ Տ. Պուչաքճեան եւ Նախագահ Կերի Ռ. Ֆիլիփս անդրադարձան անոր երկարամեայ նուիրումին եւ հաւատարիմ ծառայութեան։ Ներկայ գտնուողներէն ուրիշներ եւս իրենց սրտագին խօսքերով արտայայտեցին իրենց գնահատանքը անոր ներդրումին համար։
Անսպասելի պատիւէն խորապէս յուզուած՝ Պրն. Ներսէսեան իր երախտագիտութիւնը յայտնեց Ընկերակցութեան եւ անդրադարձաւ այն օրհնութիւններուն, զորս ինք ստացած էր տարիներու ընթացքին՝ Աւետարանչականի ծառայելու առանձնաշնորհումին միջոցաւ։
Տարեկան ժողովի շաբաթավերջը շարունակուեցաւ Կիրակի, 18 Հոկտեմբեր-ին, Փարամըսի Հայ Աւետարանական Եկեղեցւոյ մէջ մատուցուած պաշտամունքով։ Պաշտամունքը առաջնորդեց Եկեղեցւոյ Հովիւ՝ Վեր. Կարապետեան, եւ Պաշտամունքի ընթացքին մատուցուեցան երկու քարոզներ։
Վեր. Դոկտ. Յարութիւն Սելիմեան՝ Սուրիոյ Հայ Աւետարանական Համայնքի նախագահը, մատուց հայերէն քարոզը՝ «Արձակեցէ՛ք զայն. Քրիստոսի կոչը եւ մեր առաքելութիւնը» խորագիրով, հիմնուելով Յովհաննէս 11. 38–45 հատուածին վրայ։ Ղազարոսի պատմութեան անդրադառնալով՝ ան շեշտեց, որ Եկեղեցւոյ առաքելութիւնը չի սահմանափակուիր նոր սերունդ մը ողջունելով. Եկեղեցին պէտք է նաեւ օգնէ անոնց՝ Քրիստոսի պարգեւած ազատութիւնը ապրելու, զիրենք լսելու, վստահելու եւ անոնց աճման համար անհրաժեշտ տեղը բանալու միջոցաւ։
Վեր. Սերոբ Մկրտիչեան՝ Գալիֆորնիոյ Կլենտէյլ քաղաքին մէջ գտնուող Նազովրեցի Հայ Եկեղեցւոյ հովիւը, ներկայացուց անգլերէն քարոզը՝ «Բոցավառել յաջորդ դարաշրջանը. 180 տարուայ կենդանի հաւատք եւ նոր ուղիներ բացող ոգի» խորագիրով, հիմնուելով Եսայի 58. 6–12 եւ Մատթէոս 28. 16–20 հատուածներուն վրայ։ Ան մարտահրաւէր ուղղեց Եկեղեցւոյ՝ անցնելու իր հաստատութիւնները պարզապէս պահպանելու սահմաններէն եւ նորոգելու իր յանձնառութիւնը աւետարանչութեան, աշակերտութեան պատրաստութեան, կրթութեան եւ առաքելութեան հանդէպ՝ Քրիստոսի պատգամը հասցնելով Հայաստանի եւ Սփիւռքի Հայ համայնքներուն։
Պաշտամունքի ընթացքին Վեր. Հենտրիկ Շահնազարեան՝ Հիւսիսային Ամերիկայի Հայ Աւետարանական Միութեան Աւագ Հովիւը, յատուկ յիշատակի աղօթք մատուց՝ յարգելու Աւետարանչականի այն անդամներն ու բարեկամները, որոնք նախորդ տարեկան ժողովէն ի վեր անցած են յաւիտենական կեանքին։
Պաշտամունքի աւարտին Հայ Աւետարանական Համաշխարհային Խորհուրդի Գործադիր Տնօրէն՝ Վեր. Դոկտ. Գրիգոր Եումշաճըգեան կատարեց Ընկերակցութեան Վարչական Խորհուրդի անդամներու Պաշտոնակոչութեան արարողութիւնը՝ ապա Վեր. Դոկտ. Վահան Թութիկեան՝ Հայ Աւետարանական Համաշխարհային Խորհուրդի նախկին Գործադիր Տնօրէնը, մատուց օրհնութեան աղօթքը։
Աւետարանչական Ընկերակցութեան Գործադիր Տնօրէն Սերժ Տ. Պուչաքճեան իր սրտագին շնորհակալութիւնը յայտնեց կազմակերպիչ յանձնախումբին՝ շաբաթավերջի ձեռնարկները յաջողութեամբ իրականացնելու նուիրումին եւ ջանքերուն համար, ինչպէս նաեւ Փարամըսի Հայ Աւետարանական Եկեղեցիին՝ տարեկան ժողովը հիւրընկալելուն համար։ Ան ըսաւ. «Ի սրտէ շնորհակալութիւն կը յայտնեմ կազմակերպիչ յանձնախումբին՝ Աւետարանչականի եւս մէկ յաջող տարեկան ժողով եւ յիշարժան ձեռնարկներով լի շաբաթավերջ մը կազմակերպելուն համար։ Թող Աստուած շարունակէ առատապէս օրհնել մեր Ընկերակցութիւնը եւ աշխարհի տարածքին անոր ծառայութիւնը»։
---------------------------
1918 թուականին Մասաչուսէց նահանգի Ուուսթըր քաղաքին մէջ հիմնուած Ամերիկայի Հայ Աւետարանչական Ընկերակցութիւնը (AMAA), 1920 թուականին Նիւ Եորքի մէջ գրանցուած է որպէս շահոյթ չհետապնդող բարեսիրական կազմակերպութիւն եւ ճանչցուած է որպէս հարկերէ ազատուած 501(c)(3) կազմակերպութիւն։ 
Այսօր Ընկերակցութիւնը կը ծառայէ աշխարհի 22 երկիրներու Հայ համայնքներուն, ներառեալ՝ Հայաստանը։ Իր երեք հիմնասիւներուն՝ Աւետարանչութեան, Կրթութեան եւ Մարդասիրական Ծառայութեան միջոցաւ, Ընկերակցութիւնը կը հոգայ մարդուն ամբողջական կարիքներուն՝ սնուցանելով հաւատքը, ընդլայնելով հնարաւորութիւնները եւ զօրացնելով համայնքները։ Յաւելեալ տեղեկութիւններու համար այցելեցէ՛ք՝ www.amaa.org։

